
הכנסת השמונה-עשרה
נוסח לא מתוקן

מושב רביעי
<פרוטוקול מס' 669>
מישיבת ועדת החוקה, חוק ומשפט
יום שני, כ"ט בתשרי התשע"ג (15 באוקטובר 2012), שעה 10:00
<סדר היום:>
<הצעת חוק הדיינים (תיקון מס' 25), התשע"ג-2012>
נכחו:

<חברי הוועדה:> 
דוד רותם – היו"ר
אורי מקלב
אברהם מיכאלי
<מוזמנים:> 
	עו"ד תומר כרמי
	–
	מח' ייעוץ וחקיקה, משרד המשפטים

	עו"ד גלעד סממה
	–
	יועץ לשר המשפטים, משרד המשפטים

	עו"ד שמעון יעקבי
	–
	יועץ משפטי, הנהלת בתי הדין הרבניים

	עו"ד רפי רכס
	–
	עוזר ראשי ליועץ המשפטי, הנהלת בתי הדין הרבניים

	עו"ד עדי בלוטנר
	–
	ראש תחום חקיקה ומדיניות, מרכז רקמן באונ' בר אילן

	עו"ד בת-שבע שרמן-שני
	–
	מנכ"ל, יד לאשה

	שרון צ'רקסקי
	–
	מנהלת תחום קשרי ממשל, ויצ"ו ישראל

	עו"ד בתיה כהנא דרור
	–
	מנכל"ית, עמותת "מבוי סתום"


<ייעוץ משפטי: >
סיגל קוגוט
אלעזר שטרן
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק הדיינים (תיקון מס' 25), התשע"ג-2012>
<היו"ר דוד רותם:>
בוקר טוב, אני פותח את הישיבה. הצעת חוק הדיינים, מס' 24, התשס"ח-2008.
<אלעזר שטרן:>
נחזור טיפה אחורה לפני שנמשיך.
<היו"ר דוד רותם:>
יש רק דבר אחד שאנחנו צריכים להסדיר פה. לא יספיקו למנות גוף בוחר ולקיים בחירות לרבנות הראשית ולנשיאי בתי הדין לפני - - -
<שמעון יעקבי:>
א' ניסן.

<היו"ר דוד רותם:>
לא יספיקו לעשות את זה בזמן, בקיצור. רוצים להגיש הצעת חוק ממשלתית להאריך את זה בשלושה חודשים וכל הסיפור. האם אי-אפשר להכניס את זה פה לחוק כדי להאריך?
<תומר כרמי:>
התלבטנו ממושכות בעניין הזה - - -

<היו"ר דוד רותם:>
למה אתם מתלבטים? בדברים רציניים לא צריך להתלבט, צריך לעשות.
<תומר כרמי:>
אנחנו חושבים שהכוונה טובה, נכונה, יש בה ממש. עם זאת, זה נושא שלא עלה בהצעת החוק הממשלתית המקורית, זה נושא חדש. מאחר שלא קיבלנו את אישור שר המשפטים למהלך, אנחנו לא יכולים להסכים.
<היו"ר דוד רותם:>
איפה שר המשפטים? מאתמול בערב, כל הלילה, משגעים לי את השכל שצריך להגיש הצעת חוק מיוחדת כדי לפתור את הבעיה ואיך עושים את זה. עכשיו מה שיקרה שאצלכם במשרד כבר עובדים על הצעת חוק חדשה - - -
<תומר כרמי:>
עדיין לא.

<היו"ר דוד רותם:>
אני אומר לך שכבר עובדים.

<תומר כרמי:>
אז אנחנו עדיין לא יודעים על זה.

<היו"ר דוד רותם:>
אתה לא יודע, זה יכול להיות. איפה שר המשפטים?

<תומר כרמי:>
דיברתי עם העוזר שלו, וזה מה שהוא עדכן אותי.

<היו"ר דוד רותם:>
איזה עוזר?

<תומר כרמי:>
עם גלעד סממה.

<היו"ר דוד רותם:>
גלעד סממה למעלה. עשה לי טובה, אני אחכה לך. תעלה לוועדת הכנסת ותגיד לו שכשהוא גומר שם שיבוא אלי.
<אלעזר שטרן:>
אפשר להתקשר אליו.

<היו"ר דוד רותם:>
הוא באמצע ועדת הכנסת, הוא מבקש פטור מחובת הנחה על חוק פיזור הכנסת.

<אלעזר שטרן:>
נחזור טיפה אחורה. אחרי הדיון הקודם שדנו בו לגבי הנושא של ההרכבים, פחות או יותר הגענו להסכמה וזה גם עלה כבר בדיון הקודם, שנעתיק את המודל שיש לגבי בתי הדין האזוריים לבית הדין הגדול, ועם אותן חמש קטגוריות שיש כבר היום לגבי בתי הדין האזוריים, שידונו בהם בדיין אחד ויהיה אפשר להרחיב את ההרכב או על-ידי הנשיא או על-ידי מותב שהחל לדון. זה הסיכום שהגענו אליו. 
סיימנו עד סוף סעיף 8א. אנחנו צריכים להמשיך. הוועדה עוד לא דנה מהתיקון לסעיף 9. משרד המשפטים, אתם רוצים להסביר מסעיף 9 והלאה?

<שמעון יעקבי:>
אני רוצה לציין שיש לי עוד הערה לגבי סעיף 8(ה), אבל נעזוב את זה לסוף.

<היו"ר דוד רותם:>
הערה לגבי לאיזה סעיף?

<שמעון יעקבי:>
8(ה), אבל לא הייתי רוצה להתחיל בזה. ברשות היושב-ראש, נעשה את זה בסוף. נלך לפי השאלה של אלעזר?
<היו"ר דוד רותם:>
תמיד. מה החשיבות של היושב-ראש פה? יועצים משפטיים זה הדבר החשוב פה... אתה לא יודע?

<שמעון יעקבי:>
שאלתי. 

<היו"ר דוד רותם:>
כבר היית פה כמה פעמים, הגיע הזמן שתבין מה קורה פה...

<שמעון יעקבי:>
בסעיף 9 יש שינוי שמשווה אפשרות לכהונה זמנית גם של דיין של בית הדין הגדול באופן זמני לבית דין אזורי, כפי שמקובל במערכת המשפט כששופט של בית משפט מחוזי יכול להתמנות בהסכמתו לתקופת זמן מוגבלת לבית משפט שלום, אם אינני טועה גם שופט בית משפט עליון יכול להתמנות למחוזי. עד כה לא יכולנו להשתמש בכך. 

כפי שאמרתי, אם אינני טועה בדיון הקודם, בזמנו היו לנו בעיות קשות בבית הדין האזורי בירושלים ואם היתה לנו אפשרות חוקית למנות את אחד מדייני בית הדין הגדול כראש אבות בתי דין בירושלים, היינו עושים שימוש בחלופה הזאת. הכוונה שלנו היא לאפשר בארסנל שלנו אפשרות שימוש דומה למה שקיים במערכת בתי המשפט.

לגבי אופציה אחרת של דיין של בית דין אזורי להתמנות באופן זמני לבית הדין הרבני הגדול, זה קיים גם כיום. בהקשר הזה אנחנו רק עושים שינויי נוסח, אנחנו מתאימים את הנוסח לקיים בחוק בתי המשפט. זה סעיף 9.
<היו"ר דוד רותם:>
מה אתה אומר?

<אלעזר שטרן:>
אין הערות.

<היו"ר דוד רותם:>
אפשר להמשיך?

<שמעון יעקבי:>
איזה סעיף?

<אלעזר שטרן:>
12א.

<שמעון יעקבי:>
אנחנו כותבים בחוק את המציאות הקיימת שמשום מה נשמטה מהחוק הקיים. לא כתוב בחוק שבית הדין הגדול דן בערעורים על פסק דין ובקשות רשות ערעור על החלטות. באחד הסעיפים הראשונים של החוק כתוב שבית הדין הגדול הוא לערעורים. על מה ערעורים ואיך ערעורים? לא כתוב. גם זה התאמה לדומה בחוק בתי המשפט.
<תומר כרמי:>
כמובן בזכות לעומת ברשות.
<היו"ר דוד רותם:>
עכשיו אתה רוצה שיהיה כתוב בחוק שהוא גם יכול לשמוע ערעורים.
<בת-שבע שרמן-שני:>
היום במזכירות מחליטים אם זו החלטה אחרת.

<שמעון יעקבי:>
זה ישפר את המצב. כעת תהיה הגדרה חוקית. ההערה שאמרה עורכת-הדין בת-שבע שרמן היא הערה נכונה. יש קצת אי-בהירות בפרשנות מהי החלטה אחרת, מה הולך לערעור ברשות ומה הולך לערעור בזכות. פה הדברים מפורשים.

<היו"ר דוד רותם:>
טוב מאוד, אז יבינו את זה.

<תומר כרמי:>
זה יהיה על-פי החלטה שיפוטית.

<אלעזר שטרן:>
סעיפים 13 ו-14 זה שינוי ניסוחי ולשוני שכבר דנו בו. נמשיך לסעיף 16.

<שמעון יעקבי:>
בסעיף 16 השינוי המרכזי הוא, שאם עד כה היה כתוב בחוק שראש אבות בתי דין פורש לגמלאות בגיל 75 אנחנו משנים זאת, והחל מכניסתו של החוק לתוקף זמן הפרישה של ראש אבות בתי דין שווה לדיין כמו כל נושא משרה שיפוטית. הוראת המעבר תעסוק בחריג שחל על שני אנשים שכבר נכנסו לגיל 70, ובהם אנחנו לא נוגעים.

<היו"ר דוד רותם:>
נכון. מה שיהיה כתוב זה כך: מי שערב כניסתו לתוקף של חוק זה עוד לא היה בן 70, יפרוש בהגיעו לגיל 70.
<אורי מקלב:>
"עד היכנסו לתוקף" זה יכול להיות עוד אנשים.

<שמעון יעקבי:>
לא, יש שניים.

<אלעזר שטרן:>
שניים שכבר עברו את גיל 70.

<אורי מקלב:>
כן, אבל יש אנשים - - -

<שמעון יעקבי:>
יש להם עוד הרבה שנים.

<היו"ר דוד רותם:>
אני רוצה להבין דבר אחד. מי הוסיף לי בסעיף 16(א)(1) "ואולם לא תחול על רב ראשי לישראל"?
<שמעון יעקבי:>
זה כתוב במקור.

<אלעזר שטרן:>
זה כתוב.

<היו"ר דוד רותם:>
צריך לשנות את זה. למה זה לא יחול? נשיא בית המשפט העליון בהגיעו לגיל 70 פורש, ראש אבות בתי הדין הרבניים בהגיעו לגיל 70 יפרוש. הרי אין מצב שיהיה רב ראשי לישראל מעבר לגיל 70.
<שמעון יעקבי:>
לא, הוא לא יכול להיבחר.

<תומר כרמי:>
אדוני אמר לבד שעל הפרק עומדת אפשרות להצעת חוק אולי להאריך את תקופת כהונתו.
<היו"ר דוד רותם:>
בשלושה חודשים. מה אתם מקשקשים? הודעתי להם ששנה הם יכולים לשכוח.

<שמעון יעקבי:>
אם יורשה לי להשיב, יש היגיון רב בטיעון שאדוני העלה. האידך גיסא של הטיעון הזה, שרב ראשי לישראל שמכהן כנשיא בית הדין הגדול או כדיין בבית הדין הגדול יכול להיבחר לראשונה כשהוא מגיע לגיל 69, אז נבחר אותו לשנה?

<היו"ר דוד רותם:>
זה גם יכול לקרות לנשיא בית המשפט העליון שהוא יהיה שופט בבית המשפט העליון, הוא יהיה ממלא-מקום הנשיא ובגיל 69 הוא יתמנה לנשיא.

<שמעון יעקבי:>
זה צריך להיות קוהרנטי. כאשר אין לך בחירות לרב ראשי, יש לך דיין של בית הדין הגדול שאיננו מכהן כרב ראשי והוא מכהן כנשיא, אז אדוני צודק לחלוטין. זה הסדר שזהה למה שקורה בבית המשפט העליון. אבל מי שעשוי להיבחר כנשיא איננו חייב להיות בכלל דיין – זה המצב החוקי – וקשה לקבל שהוא ייבחר לשנה.

<היו"ר דוד רותם:>
לכן הכנסת חוקקה בקדנציה הקודמת הוראת שעה לגבי הכהונה של הרבנים הראשיים הנוכחיים, שהם לא צריכים לחלק - - -
<שמעון יעקבי:>
רק להתחלף. 
<היו"ר דוד רותם:>
הם לא צריכים להתחלף.

<שמעון יעקבי:>
אם אדוני יתקן את חוק הרבנות הראשית ויאמר שרב ראשי יכול להיבחר לראשונה למשרתו מקסימום כשהוא בגיל 60, זה בסדר, אבל זה לא קורה כך.
<היו"ר דוד רותם:>
אני לא בטוח שזה לא יקרה כך.

<שמעון יעקבי:>
קטונתי מלהיכנס לכל הדברים האלה.

<תומר כרמי:>
לגבי ראש אבות בתי דין שמשמש גם כרב עיר מובן שתפקידו כדיין יסתיים, אבל תפקידו כרב עיר יימשך עד הגיעו לגיל 75. בזה לא נוגעים, זה לא מענייננו.
<היו"ר דוד רותם:>
למה עד גיל 75? צריך לתקן את החוק ההוא. רב עיר יכול לכהן עד גיל 90, מה הבעיה?

<בתיה כהנא דרור:>
חזקה שרבנים מאריכים ימים.

<היו"ר דוד רותם:>
בעזרת השם.

<שמעון יעקבי:>
תלמידי חכמים ככל שהם מזקינים, דעתם מתווספת עליהם.
<היו"ר דוד רותם:>
זה ההומור היהודי שאנחנו אומרים כל בוקר בתפילה.
<שמעון יעקבי:>
זה לא הומור, זה אמרת חז"ל.

<היו"ר דוד רותם:>
יש הומור יהודי שאנחנו אומרים כל בוקר בתפילה: תלמידי החכמים מרבים שלום בעולם.

<אלעזר שטרן:>
התיקונים האחרים בסעיף 16 וגם התיקון בסעיף 16א אלה שוב התיקונים הטכניים של הניסוחים של הוועדה. 16ב. שמעון יעקבי, אתה רוצה להסביר?
<שמעון יעקבי:>
זה תיקון לשוני. אין בזה שום דבר.

<היו"ר דוד רותם:>
למה זה בתוך שלושה חודשים? לשופטים בבית המשפט העליון זה שישה חודשים.

<שמעון יעקבי:>
לא. אותו דבר. 
<אלעזר שטרן:>
גם שם שלושה חודשים.

<שמעון יעקבי:>
לא הייתי מציע להאריך.

<היו"ר דוד רותם:>
היית מציע לקצר?

<שמעון יעקבי:>
לא. תקופה סבירה.

<אלעזר שטרן:>
סעיף 21 זה גם תיקון לשוני. 21א ו-22א אלה תיקונים שבאים בחבילה אחת. אני מציע שתסביר.

<שמעון יעקבי:>
חשבנו שנכון יהיה להשוות את הנוסח למה שקורה בחוק בתי המשפט. סעיפים 22 ו-22א קצת מסורבלים בנוסחם הקיים, בעוד שב-21א המוצע והתיקון ל-22 אנחנו מביאים להאחדה עם הנוסח שקיים בחוק בתי המשפט. אגב, בנוסח הקיים לא כתוב אצלנו מה הם אמצעי המשמעת, אף-על-פי שבחוק בתי המשפט זה כן כתוב. חשבנו שנכון יהיה להשוות ביניהם.

<תומר כרמי:>
מובן שיש באמצעים המפורטים הדרגתיות ופירוט. זה משפר את עבודת ועדת המשמעת. 

<בת-שבע שרמן-שני:>
בית הדין למשמעת.

<תומר כרמי:>
בית הדין המשמעתי.

<בת-שבע שרמן-שני:>
ההרכב שלו הוא חמישה. שלושה דיינים ו - - -

<שמעון יעקבי:>
לא בהכרח חמישה.

<בת-שבע שרמן-שני:>
כך כתוב. 20(ב): "בית הדין המשמעתי יהיה של חמישה ובהם שלושה דיינים".
<אלעזר שטרן:>
"או של שלושה".

<שמעון יעקבי:>
"או של שלושה".
<בת-שבע שרמן-שני:>
מי הם החברים האחרים למעט הדיינים?

<שמעון יעקבי:>
לא נאמר. יש שיקול דעת למוסמך למנות.

<אלעזר שטרן:>
סעיף 27. 
<שמעון יעקבי:>
ההצעה הזאת נועדה כדי להרחיב את הבסיס ההלכתי של תקנות הדיון בבתי הדין הרבניים. במצב ששרר עד כה תקנות הדיון בבתי הדין היו תקנות דיון משנת תש"ג, תקנות דיון משנת תש"כ ותקנות דיון משנת תשנ"ג – כולן הותקנו בישיבה משותפת של חבר דייני בית הדין הגדול במועצת הרבנות הראשית.
<היו"ר דוד רותם:>
והכול באישור ועדת החוקה.

<שמעון יעקבי:>
כן.

<היו"ר דוד רותם:>
פה זה לא מופיע פתאום.

<שמעון יעקבי:>
זה כתוב בחוק, שאדוני לא יחשוש. ניסיתי להציע לבטל את הצורך באישור ועדת החוקה, אבל זה לא הלך לי.
<היו"ר דוד רותם:>
אני לא חושש, כי כפי שאדוני יודע הכנסת היום מתפזרת, אני לא חוזר לוועדה הזאת כיושב-ראש.
<שמעון יעקבי:>
אולי כשר משפטים.
<היו"ר דוד רותם:>
כשר משפטים ממילא נצטרך את האישור שלי.

<שמעון יעקבי:>
אז אפשר יהיה לבטל את הצורך באישור ועדת החוקה... זה שלח לחמך.

על כל פנים, בסעיף הזה נשמט מאתנו בתיקון הקודם משנת 2004 מקומה של מועצת הרבנות הראשית לישראל, לכן אנחנו אומרים שתהיה גם התייעצות אתם.

<היו"ר דוד רותם:>
למה צריך? עכשיו אני שואל ברצינות.

<שמעון יעקבי:>
לתת לזה בסיס הלכתי רחב.

<היו"ר דוד רותם:>
דייני בית הדין הרבני הגדול?

<שמעון יעקבי:>
כך היה נהוג מאז ומתמיד. למה שיטענו טענות שתקנות הדיון משנת תשנ"ג, תוקפן ההלכתי חזק יותר מתקנות דיון שיהיו עלינו בשנה שתבוא עלינו לטובה? אין צורך. לא אפשרנו להם זכות וטו, אמרנו "התייעצות".
<היו"ר דוד רותם:>
מכיוון שכתוב שזה באישור ועדת החוקה, חוק ומשפט, זה ייתן את התוקף ההלכתי.

<שמעון יעקבי:>
זה לא נכון. לוועדת חוקה מול הכנסת – יש לה משמעות הלכתית... אני על כל פנים לא מבטל את ההשלכות ההלכתיות שעשויות להיות לכנסת ולוועדת החוקה כזרוע חשובה מזרועות הכנסת.

הוראות המעבר?

<היו"ר דוד רותם:>
אני רוצה להאריך את תקופת כהונתם של הרבנים הראשיים בשלושה חודשים.

<אברהם מיכאלי:>
אם אתה רוצה, תאריך, בבקשה.

<היו"ר דוד רותם:>
הם לא מסכימים.

<אלעזר שטרן:>
אפשר לעשות את זה בשתי טכניקות: טכניקה אחת לכתוב הוראה בחוק שהבחירות הנוכחיות יתקיימו במועד מאוחר יותר. אפשרות שנייה שהועלתה, לנסות וליצור משהו דומה למה שקיים היום בסעיף 20 לחוק הרבנות הראשית. עלה איזה רעיון של משנה לנשיא שלא היתה לגביו הסכמה, אבל לא צריך להרחיק לכת עד לשם.
<היו"ר דוד רותם:>
עזוב, זה לא עוזר לי בכלום. משנה לנשיא וכל הדברים האלה לא עוזרים לי בכלום. אני צריך רבנים ראשיים לעוד שלושה חודשים.

<אלעזר שטרן:>
לא צריך משנה.

<אברהם מיכאלי:>

משנה לנשיא אני לא רוצה.
<אלעזר שטרן:>
לא צריך משנה. אפשר פשוט לקבוע בדומה למה שיש היום בסעיף 20 בחוק הרבנות הראשית. היום בסעיף הזה כתוב שאם התפנה מקומו של רב ראשי בתוך התקופה, הוותיק שבחברי בית הדין הגדול – אם יש ותק שווה זה הקשיש מביניהם – הסמכויות של הנשיא עוברות אליו. אפשר במקום להאריך את  - - -
<היו"ר דוד רותם:>
אני צריך לדבר עם שר המשפטים.

<אברהם מיכאלי:>
הוא מכין משהו.

<היו"ר דוד רותם:>
אני לא רוצה שיכין, חבל על הזמן.

<תומר כרמי:>
נביא לוועדת שרים.
<היו"ר אברהם מיכאלי:>
עורך-הדין יעקבי העלה את זה בתיקון לחוק הדיינים כדי לא ליצור ואקום. אני מבין שכרגע זה עוד לא בתיאום עם נשיא בית הדין הרבני הגדול. אני לא מסכים לזה, נקודה. עזוב.

<אלעזר שטרן:>
מה שהיה לא מתואם זו הצעה טיפה שונה, וזה ליצור תפקיד חדש של משנה לנשיא, שזה משהו אחר.
<היו"ר אברהם מיכאלי:>
אני לא נכנס לתיקון הזה כרגע.
<אלעזר שטרן:>
אלה שני הכיוונים האפשריים.

<היו"ר אברהם מיכאלי:>
השאלה אם ניתן היום במסגרת חוק הדיינים לתקן את חוק הרבנות הראשית. אם כן, תגיד לי.
<אלעזר שטרן:>
לקבוע כהוראת שעה שהבחירות - - -

<היו"ר אברהם מיכאלי:>
זה יידחה, בגלל שאי-אפשר לקיים בחירות.

<תומר כרמי:>
זה ממש לא על השולחן בהקשר שלנו. ממש לא.
<אלעזר שטרן:>
אם הממשלה תטען נושא חדש, זה יעבור לוועדת הכנסת שתחליט אם זה נושא חדש או לא.
<בת-שבע שרמן-שני:>
החוק הזה מתייחס רק לתפקיד של רבנים ראשיים בתור נשיא?

<אלעזר שטרן:>
נכון.

<בת-שבע שרמן-שני:>

רק בזה אתם יכולים להתעסק?

<אלעזר שטרן:>
רק בזה.
<עדי בלוטנר:>
אם זה לא קורה, מתי הבחירות אמורות להיות?
<אלעזר שטרן:>
לפי מה שעורך-הדין יעקבי אמר זה אמור להיות ב-א' ניסן.

<היו"ר אברהם מיכאלי:>
בחירות לא יכולות להיות כי אין ועדה. בגלל מערכת הבחירות, הבחירות לרבנות לא יכולות להיות, לכן הממשלה רוצה ברגעים האלה להביא הוראת מעבר בהוראת שעה עד שתורכב ועדה. אי-אפשר לשלוח לא שרים ולא חברי כנסת.
<בת-שבע שרמן-שני:>
אי-אפשר למנות במינוי זמני כמו שממנים דיינים לבית הדין הרבני הגדול?

<היו"ר אברהם מיכאלי:>
אין מינוי זמני.

<בת-שבע שרמן-שני:>
 הרב עמר היה דיין בית הדין בפתח-התקווה. ימונה מינוי זמני לבית הדין הרבני הגדול ונמשיך את הכהונה שלו.
<אלעזר שטרן:>
בשביל זה את צריכה לכנס את הוועדה לבחירת דיינים.
<בת-שבע שרמן-שני:>
לא הוועדה לבחירת דיינים, השר ממנה מינוי זמני.
<היו"ר אברהם מיכאלי:>
אין מינוי זמני ברבנות הראשית.
<בת-שבע שרמן-שני:>
לתפקיד רב בבית הדין הרבני הגדול, זה לא לרבנות ראשית, כדי שהוא יהיה דיין בבית הדין הרבני הגדול אם זו הבעיה.
<תומר כרמי:>
אנחנו מדברים על הנשיא. זה לא דיין, זה נשיא.
<שמעון יעקבי:>
הכהונה של הרבנים הראשיים היא לא כהונה מכוח חוק הדיינים, הכהונה מכוח חוק הרבנות הראשית והיא מסתיימת במועד קבוע. זה שהוא היה דיין מן המניין בעבר, דיינותו הסתיימה ביום שהוא נהיה רב ראשי.
<עדי בלוטנר:>
אם לא נבחר, מה קורה?

<שמעון יעקבי:>
יש חוק.

<תומר כרמי:>
אין נשיא.

<עדי בלוטנר:>
אין משנה לנשיא?

<בת-שבע שרמן-שני:>
גם אם היה משנה, זה היה מן הסתם הרב הראשי השני.

<תומר כרמי:>
יש הסדר לעניין הזה. רק אם הסתיימה הכהונה של הנשיא בתוך עשר שנים, אז יש הסדר מאוד ברור. 

<(הישיבה נפסקה בשעה 10:45 ונתחדשה בשעה 10:50.)>
<היו"ר דוד רותם:>
אני מחדש את הישיבה.

<אלעזר שטרן:>
אני אסביר את שלוש הוראות המעבר שאנחנו מציעים. ההוראה הראשונה זה מה שעורך-הדין יעקבי הסביר לגבי ראשי אבות בתי דין, אותם שני ראשי אבות בתי דין שכבר הגיעו לגיל 70. ההוראה המוצעת שהכהונה תהיה עד גיל 70 ולא עד גיל 75 כמו שהמצב היום לא תחול לגביהם כדי לא לפגוע בהם. הוראת מעבר שנייה – מכיוון שלגבי בית הדין הרבני הגדול כיום ההוראה היא שאפשר לדון רק בשלושה דיינים, ואנחנו מתקנים שיהיה אפשר לדון גם בדיין אחד בקטגוריות מסוימות, מכיוון שזה משהו פרוצדורלי אנחנו רוצים שזה יחול גם על תיקים קיימים, אלא אם כן החל בהם הדיון ואז אנחנו כבר לא משנים את כללי המשחק תוך כדי המשחק. ההוראה השלישית היא לאפשר את היישום המעשי של מה שאנחנו מוסיפים לגבי דייני בית הדין הרבני הגדול. כיום יש תקנות שמפרטות מתי אפשר לדון בדיין אחד לגבי בתי הדין האזוריים. אנחנו מתקנים כרגע את המצב לגבי בית הדין הרבני הגדול ואנחנו רוצים לשאוב את אותן הוראות שיש בתקנות לגבי בתי הדין האזוריים ולהחיל אותן על בית הדין הרבני הגדול עד שיותקנו תקנות מסודרות לגבי בית הדין הרבני הגדול. אלה שלוש הוראות המעבר.
<היו"ר דוד רותם:>
יש עוד הוראת מעבר אחת. כאשר פוקעת כהונתו של נשיא בית הדין הרבני הגדול בגלל פיזור הכנסת ואי-אפשר להאריך אותה, אז תקופת הכהונה שלו תוארך בשלושה חודשים.
<סיגל קוגוט:>
אני רוצה להתייחס.

<היו"ר דוד רותם:>
אני יודע שאת רוצה להתייחס.
<סיגל קוגוט:>
הממשלה יכולה להביא לכנסת הצעות חוק כרצונה בכל זמן של פגרת בחירות, אין שום בעיה ושום הגבלה. לקחת הצעת חוק שדנה בנושאים מאוד מסוימים שרק עכשיו גמרתם לפרט – הם פשוטים ולא קשורים בכלל לכהונתם של רבנים ראשיים לישראל – ואחרי קריאה ראשונה להכניס הוראה שקשורה לכהונתם של רבנים ראשיים לישראל, זה דבר שמדלג על הקריאה הראשונה, הוא נושא חדש במפגיע, גם אם הממשלה לא תטען פה נושא חדש ולא יהיה חבר כנסת אחר שיטען פה נושא חדש. הדבר הזה ממש פוגע בהליכי החקיקה. 

אם היה מדובר בכהונתו של נשיא בית הדין הרבני הגדול לבדו, זה דבר אחד שאתה צריך לשקול. אם מדובר בכהונתו של נשיא בית הדין הרבני הגדול לבדו, גם אם יש אי-אלה סמכויות שלא יוכלו להיות מופעלות חודשים מסוימים, צריך לשקול מה הנזק שייגרם אל מול הוראה כזאת שמאריכה את כהונתו מעבר למה שהיא צריכה להיות, כי גם כאן יש תועלת ונזק. זה דבר שאתם צריכים לשקול, אבל בהוראה מוגנבת, בחוק X - - -
<היו"ר דוד רותם:>
איזה מוגנבת? מה את מדברת על הוראה מוגנבת? זו הולכת להיות הוראה כתובה בצורה ברורה, היא בכלל לא תהיה מוגנבת.
<סיגל קוגוט:>
אבל היא לא הוראה שפורסמה, לא היו עליה דברי הסבר, היא לא פורסמה לציבור, חברי הכנסת שקיבלו זימון לדיון הזה היום לא ידעו שהולך להידון כאן הנושא של הארכת כהונתו של רב ראשי לישראל.
<היו"ר דוד רותם:>
חברי כנסת שקיבלו זימון לדיון הזה - - -

<סיגל קוגוט:>
הם ידעו שיש פה דיון בחוק הדיינים.

<היו"ר דוד רותם:>
לא מעניין אותם, לא זה ולא זה.
<סיגל קוגוט:>
ייתכן שהנושא השני כן מעניין אותם.

<היו"ר דוד רותם:>
שיבואו.

<סיגל קוגוט:>
הם לא ידעו על זה.

<היו"ר דוד רותם:>
הם היו צריכים לבוא.

<סיגל קוגוט:>
הדבר הזה לא עבר שלוש קריאות, אלא הוא יעבור רק שתי קריאות, לכן הסכנה שההוראה בחוק הזה תיחשב פסולה כי היא לא עברה את כל הליכי החקיקה היא גדולה, גם אם לא יהיה מישהו פה שיבוא ויטען נושא חדש. הוועדה הזאת מספיק אחראית והיא יודעת מספיק על תקינות הליכי חקיקה והיא יודעת שיש לה גם דרך אחרת להאריך כהונתו של רב ראשי לישראל אם היא רוצה, גם בתקופת בחירות, אבל לא בשיטה הזאת.

<היו"ר דוד רותם:>
הבנתי.

<סיגל קוגוט:>
אני מבקשת שהוועדה תשקול את זה ולא תכניס את הסעיף הזה.
<היו"ר דוד רותם:>
הוועדה תשקול את זה והוועדה שוקלת כל דבר שאת אומרת כפי שאת יודעת.
<סיגל קוגוט:>
לא רק שאני אומרת גם שמישהו אחר אומר. כל דבר הוועדה שוקלת.

<היו"ר דוד רותם:>
לא שמישהו אחר אומר, אף אחד אחר לא אומר. רק מה שאת אומרת את יודעת שהוועדה שוקלת בכובד ראש ומאוד לעומק, אבל עכשיו תשקלו גם את מה שאני אומר. כאשר החוק הזה עבר בקריאה הראשונה איש לא דיבר על פיזור הכנסת ועל מצב שבו אי-אפשר יהיה לבחור את נציגי הכנסת לגוף הבוחר.
<סיגל קוגוט:>
אנחנו לא מדברים על גוף בוחר. מי בוחר את נשיא בית הדין הרבני הגדול, האם גוף בוחר? ועדה לבחירת דיינים.
<אורי מקלב:>
זה גוף בוחר.
<סיגל קוגוט:>
לא בגוף הבוחר הזה מדובר. מדובר על גוף בחוק אחר, חוק הרבנות הראשית, וזה לא היה פה בדיון מעולם.

<היו"ר דוד רותם:>
יכול להיות, אבל עדיין צריך לבחור חמישה חברי כנסת לגוף הבוחר.
<סיגל קוגוט:>
אגב, למה זה אומר שאי-אפשר לבחור אותם?
<היו"ר דוד רותם:>
כי הכנסת נמצאת בפגרה ויש הוראה בחוק מה קורה, איך יבחרו אותם.
<אברהם מיכאלי:>
כולל שרים אסור לבחור.

<היו"ר דוד רותם:>
יבחרו אותם רק אחרי.

<אורי מקלב:>
אפילו בחירת רב בירושלים הולכת להיעצר.

<סיגל קוגוט:>
בסדר. הממשלה, אם היא רואה שיש מינויים שהולכים לפקוע ואין לה דרך והיא חייבת, היא תביא לנו הצעות חוק. אולי זה לא המינוי היחיד.

<היו"ר דוד רותם:>
יכול להיות שיש עוד כמה מינויים. המשנים ליועץ המשפטי לממשלה גם צריך למנות כמה.

<סיגל קוגוט:>
נכון, אבל זה ועדת איתור, היא לא קשורה לגוף הפוליטי.

<היו"ר דוד רותם:>
היא מאוד קשורה לגוף הפוליטי. השאלה איזה גוף פוליטי.
<סיגל קוגוט:>
ניצחתני בעניין זה, עדיין זה לא בסדר.
<היו"ר דוד רותם:>
זה מאוד בסדר, משום שזו הוראת שעה של שלושה חודשים.
<סיגל קוגוט:>
מה הקשר? מה הקשר לרב ראשי וחוק הדיינים שמדבר על דן יחיד?
<היו"ר דוד רותם:>
אני רוצה בחוק הדיינים לקבוע סעיף על תקופת כהונתו של נשיא בית הדין הרבני שפוקעת בתקופה שאי-אפשר לבחור מישהו במקומו, כי גם ועדה למינוי דיינים לא יכולה להתכנס על-פי ההנחיות של בתי המשפט בישראל ובתקופת בחירות לא בוחרים שופטים לבתי הדין העליונים – אני זוכר שלא בחרו שופטים לבית המשפט העליון תקופה ארוכה כי היו בחירות - - -
<סיגל קוגוט:>
ולפעמים יש מי שחולק על התיזה הזאת.

<היו"ר דוד רותם:>
יכול להיות שיש מי שחולק, אבל זו ההלכה של בית המשפט העליון.
<שמעון יעקבי:>
למה לא להעתיק את ההסדר משם?
<היו"ר דוד רותם:>
מה ההסדר שם?

<שמעון יעקבי:>
הסתיימה כהונתו של נשיא בית המשפט העליון, כל עוד לא נבחר נשיא חדש, המשנה לנשיא עושה שימוש בסמכויותיו.
<היו"ר דוד רותם:>
אין משנה פה.
<שמעון יעקבי:>
בהיעדר משנה לנשיא, הקשיש משופטי בית המשפט העליון.
<היו"ר דוד רותם:>
אני רוצה לקבוע שנשיא בית הדין הרבני הגדול ימשיך לכהן עוד שלושה חודשים. זה חוק הדיינים - - -
<אורי מקלב:>
בתפקיד של נשיא. 
<היו"ר דוד רותם:>
בתפקיד של נשיא, כן.

<אורי מקלב:>
אני מבין את הבהילות, כאילו לעשות מחטף. גברתי היועצת המשפטית, לא נעשה פה, אני חושב - - -
<היו"ר דוד רותם:>
סיגל, אני יכול להאריך את תקופת כהונתו של נשיא בית הדין הרבני?
<סיגל קוגוט:>
רק כנשיא, אף-על-פי שכהונתו כרב ראשי תפקע? זה מה שאתה רוצה לעשות?

<היו"ר דוד רותם:>
כן, מה אכפת לי?

<סיגל קוגוט:>
נבדוק את זה.
<תומר כרמי:>
סיגל, זה לא יכול להיות, כי זה אקס אופיציו.

<סיגל קוגוט:>
אני לא יודעת. אני גם חושבת שלא. בונים פה מבנה משונה.
<היו"ר דוד רותם:>
זה לא אקס אופיציו מסיבה אחת פשוטה, ברב הראשי לישראל החלטנו שהם לא חייבים להתחלף בכל חמש שנים - - -
<תומר כרמי:>
זו הוראת שעה.
<היו"ר דוד רותם:>
כהוראת שעה, נכון. הוראת שעה היא כל זמן שהם מכהנים.

<סיגל קוגוט:>
זה אומר שאנחנו כותבים: על אף האמור בחוק הרבנות הראשית – על אף האמור כהונתו כרב ראשי לא מוארכת, הוא ימשיך לכהן כנשיא עד שיבחרו רב ראשי אחר. זה משהו אחר. כאן אתה לא מאריך את כהונתו כרב ראשי.
<היו"ר דוד רותם:>
מה רע בזה שאני אאריך את כהונתו גם כרב ראשי?
<סיגל קוגוט:>
אתה יודע היטב איך בוחרים רב ראשי, באיזה חוק הנושא של רב ראשי מוסדר, ואין שום קשר בין חוק הדיינים - - -
<היו"ר דוד רותם:>
אני לא יודע איך בוחרים רב ראשי...
<סיגל קוגוט:>
החיוך שלך אומר הכול.
<היו"ר דוד רותם:>
אני יודע איך ממנים רב ראשי.

<תומר כרמי:>
כבר עדיף לקבוע הסדר סדור ועוקב כמו בבית המשפט העליון למשנה.
<סיגל קוגוט:>
ידענו מה הכי רצוי לקבוע פה, השאלה מה אפשר לקבוע פה עכשיו, וברור שאי-אפשר פה להאריך את כהונתו של רב ראשי.

<אורי מקלב:>
בתיקון אפשר לעשות הכול.

<סיגל קוגוט:>
הנייר סובל הכול, זה נכון.
<אורי מקלב:>
אפשר לתקן הכול.

<סיגל קוגוט:>
לתקן, בסדר, אבל לתקן את חוק הרבנות הראשית.

<אורי מקלב:>
אם את מאריכה בשלושה חודשים את תפקידו כנשיא זה הרי דבר מאוד-מאוד סביר.

<סיגל קוגוט:>
אתה לא מאריך את כהונתו כרב ראשי, רק כנשיא.

<אורי מקלב:>
לא תמיד יוצא שתוקף כהונתם מסתיים בתקופת בחירות. זה נדיר, אף אחד לא חשב על זה. הסמכות שלו כנשיא בתי הדין תפקע יחד עם תהליך בחירות כשאי-אפשר לעשות כלום.
<סיגל קוגוט:>
זה לא קשור לכהונתו כרב ראשי כהוא זה.

<אורי מקלב:>
לא כרב ראשי, אני מדבר עכשיו עליו כנשיא. אני חושב שזה הפוך.

<סיגל קוגוט:>
זה ייצור עיוות כלשהו. זה כבר שונה. מה שתגיד כאן שאף-על-פי שלפי החוק כיום מכוח התפקיד רב ראשי משמש גם כנשיא, כאן תפקע כהונתו כרב ראשי, אבל הוא ימשיך לשמש בתפקיד עד שייבחר רב ראשי. זה מה שאתה אומר?
<היו"ר דוד רותם:>
נכון.

<סיגל קוגוט:>
כמה זמן אתם מתכוונים לתת לזה?
<היו"ר דוד רותם:>
שלושה חודשים. אני קובע בחוק. פה אני קובע שזה שלושה חודשים, אחרי שלושה חודשים נגמר.
<אברהם מיכאלי:>
את החוק ההוא צריך להעביר בכל מקרה.

<היו"ר דוד רותם:>
איזה חוק ההוא?

<סיגל קוגוט:>
של הרב הראשי.

<היו"ר דוד רותם:>
איזה חוק?

<אברהם מיכאלי:>
חוק הרבנות הראשית.

<תומר כרמי:>
אם זה ההסדר שהולכים אליו, הייתי מציע לקבוע את תפקיד המשנה שתהיה לו עזרה שוטפת - -

<אברהם מיכאלי:>
לזה אני לא מסכים. אני לא מסכים לשום דבר שלא היה בחוק עד היום - - -

<היו"ר דוד רותם:>
אתה מוכן לא לסבך?
<שמעון יעקבי:>
הוא אומר דברי טעם.

<היו"ר דוד רותם:>
אני יודע שהוא אומר דברי טעם. אל תסבך לי את החיים.
<סיגל קוגוט:>
למה אתם מתנגדים כל כך שאפשר יהיה לבחור משנה?
<אברהם מיכאלי:>
א', אני מתנגד כי זה לא מתואם. צריך לשאול לפחות את בעל הבית? לא תקבעי לנשיא בית המשפט העליון כל מיני תיקונים בלי שתתאמי אתו, נכון? זה לא מתואם, נקודה. 

<היו"ר דוד רותם:>
מה שקורה זה דבר נורא פשוט. אני צריך להאריך בשלושה חודשים. שקלתי בצורה מאוד רצינית את הדברים שאמרת, כמקובל עלי, שהרי אני לעולם לא אתעלם - - -
<סיגל קוגוט:>
מה החלטת בסוף?

<היו"ר דוד רותם:>
החלטתי בסוף להאריך את תקופת כהונתם של הרבנים הראשיים בשלושה חודשים.

<סיגל קוגוט:>
אתה פוגע בהליך החקיקה. אם היית עושה את הדבר השני, לא הייתי יכולה להגיד שאתה פוגע בהליך החקיקה.

<היו"ר דוד רותם:>
באיזה הליך חקיקה אני פוגע?

<סיגל קוגוט:>
שזה לא עבר בקריאה הראשונה.

<היו"ר דוד רותם:>
זה קורה בלי סוף, הרבה פעמים. אנחנו מכניסים תיקונים בקריאה השנייה ובקריאה השלישית - - -

<סיגל קוגוט:>
נכון, כל עוד הם לא חורגים מגדר הנושא.

<היו"ר דוד רותם:>
זו לא חריגה מגדר הנושא.

<סיגל קוגוט:>
הארכת הקדנציה של רב ראשי זו חריגה מגדר הנושא.

<היו"ר דוד רותם:>
אלעזר שטרן, אתה מוכן להגיד לי איך יהיה הניסוח?

<סיגל קוגוט:>
שני הרבנים הראשיים.

<אלעזר שטרן:>
צריך לבדוק את הניסוח.

<היו"ר דוד רותם:>
מצדי זה לא צריך להיות שני הרבנים הראשיים, אפשר שזה יהיה רק הרב הספרדי. הרב האשכנזי מצדי יכול לנסוע ללונדון מחר...
<בת-שבע שרמן-שני:>
צריך להאריך רק את הכהונה של הנשיא.
<היו"ר דוד רותם:>
אני צריך שגם יהיה לי רב ראשי. מישהו צריך לחתום על פטור - - -
<בת-שבע שרמן-שני:>
אותו נשיא יאשר מתוקף תפקידו כנשיא.
<היו"ר דוד רותם:>
אני מסכים. אני רוצה לכתוב שאני מאריך את תקופת הנשיא בשלושה חודשים.
<תומר כרמי:>
גם אם הממשלה תתמוך בזה, עדיין עמדת היועץ המשפטי לממשלה צריכה להישמע.
<היו"ר דוד רותם:>
איפה גלעד סממה? תקראו לגלעד סממה, וגלעד סממה יביא את היועץ המשפטי עכשיו.

<סיגל קוגוט:>
מקסימום היועץ המשפטי לממשלה יגיד לממשלה לא להצביע על החוק.

<היו"ר דוד רותם:>
על החוק הזה אני כעת מצביע.
<אברהם מיכאלי:>
על מה אתה רוצה להצביע?

<סיגל קוגוט:>
למה שלא תאריך רק את הכהונה שלו כנשיא? הממשלה תמיד יכולה - - -

<היו"ר דוד רותם:>
אני צריך גם רב ראשי.

<סיגל קוגוט:>
זה לא קשור לחוק הזה. אתה הרי לא בפריימריז, אתה יכול לשבת פה כל היום ולדון ברב ראשי.
<היו"ר דוד רותם:>
מה זה אני לא בפריימריז? בטח שאני בפריימריז.

<סיגל קוגוט:>
היועץ המשפטי לממשלה יוציא חוות-דעת, אי-אפשר יהיה להצביע על הדבר הזה. מה אכפת לך - - -
<היו"ר דוד רותם:>
היועץ המשפטי לא יוציא חוות-דעת. מה לא חוקתי בזה?
<סיגל קוגוט:>
שזה לא עבר קריאה ראשונה.
<היו"ר דוד רותם:>
אם על חוק בוררות חובה אני יכול להצביע, על זה אני לא יכול להצביע?
<סיגל קוגוט:>
גם על חוק בוררות חובה אמרו לך כמה דברים - -

<היו"ר דוד רותם:>
היועץ המשפטי אמר לי שזה חוקתי - - -

<סיגל קוגוט:>
- - אחר-כך המשנה שלו באה לדיון, ואמרה לא לקדם את זה.

<היו"ר דוד רותם:>
מי זה המשנה?

<סיגל קוגוט:>
אורית קורן.
<היו"ר דוד רותם:>
היא אמרה שזה חוקתי, שאפשר להצביע והכול בסדר.
<סיגל קוגוט:>
דודו רותם, למה לא לעשות משהו שאתה יכול לפתור - -

<היו"ר דוד רותם:>
אני לא יכול לפתור.

<סיגל קוגוט:>
- - לפחות את העניין של הנשיא בלי לעשות את הדבר הזה?

<היו"ר דוד רותם:>
הבנתי. אני קובע שהוא יישאר נשיא וגם - - -
<שמעון יעקבי:>
אני רוצה להוסיף למסגרת שיקול הדעת שלך. תפקידי הרב הראשי שאיננו נשיא בית הדין הגדול הם מאוד-מאוד מינוריים, כמעט אין לו תפקידים, הרשימה פה לפני כרגע, החשיבות היא בתפקודו כנשיא, כאן יש הרבה סמכויות. אם תרצה שאני אפרט לך את הסמכויות של רב ראשי שהוא לא נשיא - - -
<קריאה:>
אתה מחזק את מה שהוא אומר.

<שמעון יעקבי:>
במקום להיכנס לתסבוכת חוקתית - - -
<היו"ר דוד רותם:>
אתם לא מבינים שאתם גורמים לי להעלאת לחץ הדם ולמהירות דפיקות הלב כשאתם מדברים אתי על חוקתיות?

<סיגל קוגוט:>
לדבר אתך על מה שנאות לעשות בהליך חקיקה מותר?

<היו"ר דוד רותם:>
כן, זה אותו דבר כמו חוקתי.

<סיגל קוגוט:>
זה לא אותו דבר כמו חוקתי. זו אחריות שלך.

<שמעון יעקבי:>
אדוני היושב-ראש, האם אדוני רוצה לשמוע את הרשימה של תפקידי רב ראשי שאיננו נשיא? יושב-ראש ועדת שמיטה ממלכתית; אם הנשיא לא יושב בהרכב של בית הדין הגדול ויושב הרב הראשי השני, אז הוא יושב בראש ההרכב; סמכויות לגבי העברת רב עיר מתפקידו; אנחנו מדברים פה על תקופה של שלושה חודשים.
<היו"ר דוד רותם:>
הרב יעקבי, אני רוצה לשאול אותך שאלה אחת. אני אכנס למזנון הכנסת, מי יהיה חתום על תעודת ההכשר שם?
<שמעון יעקבי:>
הרב הראשי לירושלים.

<היו"ר דוד רותם:>
באמת? תלך למזנון של הכנסת, תראה שחתום שם הרב מצגר.

<בת-שבע שרמן-שני:>
אין רב ראשי לירושלים.

<שמעון יעקבי:>
המועצה ממנה מי שהוא בתפקיד - -
<סיגל קוגוט:>
אולי תעשה הפסקה ולפחות תיתן ליועץ המשפטי לממשלה להתייחס?

<שמעון יעקבי:>
- - כמובן הוא יושב-ראש במועצת הרבנות הראשית. אני מניח שבתקופה של שלושה החודשים האלה היא לא תתכנס.
<היו"ר דוד רותם:>
מי?

<שמעון יעקבי:>
מועצת הרבנות הראשית.

<בת-שבע שרמן-שני:>
ממתי פג התוקף של הנשיא?

<שמעון יעקבי:>
א' בניסן.

<בת-שבע שרמן-שני:>
מי ימכור את החמץ?

<היו"ר דוד רותם:>
את שואלת, מי יקנה את החמץ. נמצא גויים, אל תדאגי.

<שמעון יעקבי:>
מכירת החמץ, למיטב ידיעתי, איננה מעוגנת בהוראת חוק מסוימת. 

<אברהם מיכאלי:>
עורך-הדין יעקבי, אל תיתן רעיונות לדודו רותם, עוד מעט הוא יבטל את הרבנות הראשית. חכה.

<היו"ר דוד רותם:>
כבר הייתי מבטל מזמן, אני לא צריך רעיונות.

<שמעון יעקבי:>
אפשר לקבוע הוראת חוק שעל אף שיש בחירות הממשלה תשלח את נציגיה לבחירת הרבנים הראשיים, הכנסת תשלח את נציגיה, ואז יהיו בחירות במועדן.

<אברהם מיכאלי:>
זה אפשר, אפשר לעשות חוק לבטל את המגבלה של הבג"ץ. הרי הבג"ץ קבע את זה, זה לא חוק.

<שמעון יעקבי:>
נדמה לי שיש שם גם סייג שבמקרים שאין ברירה אפשר לקיים.

<סיגל קוגוט:>
יש שם סייג בפירוש.

<היו"ר דוד רותם:>
איפה יש סייג?

<סיגל קוגוט:>
בהלכה של בית משפט הם מדברים על מה רצוי. זה לא שבחוק כתוב שאסור לעשות. השאלה מה גדרי הסבירות של שיקול הדעת. תלוי מה גודל הגוף הבוחר, וכמה מתוך הגוף הבוחר הזה רלוונטי לגביהם הבחירות לכנסת כשמדובר ב-150 אנשים. לא משנה, נעזוב את זה עכשיו.
<היו"ר דוד רותם:>
אני לא מבין אתכם. אתם לא מבינים שזה גם תלוי אחר-כך בהסכם קואליציוני?

<סיגל קוגוט:>
זה בסדר גמור, אבל זה לא קשור עכשיו. זה בסדר, הכול בסדר, אף אחד לא אמר שבלתי סביר להאריך כהונה של מישהו אם אי-אפשר לקיים בחירות, אבל צריכים, א', לדעת האם אי-אפשר לקיים בחירות, ו-ב', לעשות את זה בהליך המתאים, כשזה עובר שלוש קריאות ולא שתיים ולא בחוק אחר שלא שייך ובסעיף שגם לא היה חלק מהצעת החוק הכחולה. אם אין לך משהו מהנוסח הכחול, אתה יכול בצורה מינורית לעשות איזה דבר, אבל לא דרמטי, כשגם בחוק הדיינים הוא לא הופיע בנוסח הכחול, אלא הציעו אותו עכשיו בגלל צוק העתים. הציעו משהו עדין, לא משהו דרמטי שהוא נושא חדש ולא עבר את כל הקריאות.

<היו"ר דוד רותם:>
נעשה דבר נורא פשוט. במסגרת חוק רבני צוהר אני יכול להעביר את זה...

<סיגל קוגוט:>
נאמר כך: הנושא חדש בדיוק אותו דבר כאן ושם.

<אברהם מיכאלי:>
למה הוא לא התחיל מזה? אני שואל עכשיו.

<היו"ר דוד רותם:>
את הסחטנות אני עושה בסוף...
<סיגל קוגוט:>
אני מבינה שחוק הדיינים עובר למחר להצבעה עליו?

<היו"ר דוד רותם:>
לא, הכול עובר עכשיו.

<תומר כרמי:>
מקצועית הדברים של היועצת המשפטית מאוד מקובלים עלינו, הם נכוחים.
<היו"ר דוד רותם:>
מה פתאום מקובל עליכם? לפני רבע שעה לא ידעתם בכלל על מה אנחנו מדברים.
<תומר כרמי:>
אני אומר "מקצועית". מקצועית ומשפטית הדברים נכונים ומקובלים עלינו. עדיין - - -
<סיגל קוגוט:>
הם צריכים ללכת ליועץ המשפטי לממשלה.

<היו"ר דוד רותם:>
זאת אומרת שמשרד המשפטים מודיע לי עכשיו שאתם מתנגדים לתיקון הזה.
<סיגל קוגוט:>
שהם רוצים ללכת ליועץ המשפטי לממשלה.

<תומר כרמי:>
אם יורשה לי, אני אשלים את דברי.

<היו"ר דוד רותם:>
הם לא רוצים ללכת לשום מקום, הם מתנגדים לתיקון. אצלי לא משחקים, הם יחליטו.

<סיגל קוגוט:>
אתם רוצים להתייעץ עם היועץ המשפטי לממשלה?

<היו"ר דוד רותם:>
אני לא רוצה שיגידו לי מה עמדתם.

<אלעזר שטרן:>
תומר עדיין לא סיים לדבר.

<תומר כרמי:>
עדיין ההחלטה היא החלטה של השר, אבל לא השמענו את עמדתנו בפני השר על מנת לנסות ולשכנעו מאחר שזה עלה פה רק עכשיו על השולחן. ולכן ודאי וודאי שלממשלה ולשר - - 

<היו"ר דוד רותם:>
גלעד סממה עוד מעט יגיע, תשכנע את השר.

<תומר כרמי:>
- - שמורה הזכות לטעון נושא חדש ולהתנגד להצעה.

<היו"ר דוד רותם:>
מי יטען נושא חדש? אחרי שאני אצביע?
<סיגל קוגוט:>
רק עד ההצבעה אפשר לטעון. אתה צריך עכשיו להתייעץ עם גלעד סממה.

<היו"ר דוד רותם:>
אני מצביע בעוד דקה, רק תנסח לי נוסח בבקשה.

<סיגל קוגוט:>
מבחינה מקצועית תן לנו לנסח.

<היו"ר דוד רותם:>
את רוצה שאני אנסח את זה?

<סיגל קוגוט:>
לא-לא. תגיד לנו מה התוכן.

<היו"ר דוד רותם:>
אל תגידי לי "לא-לא", אני כבר מנסח ומצביע.

<סיגל קוגוט:>
אנחנו צריכים לראות.

<היו"ר דוד רותם:>
תפסיקו רגע את השידור. אני אנסח ואתם יכולים להביע את עמדתכם, כי אחרי זה אני אצביע על זה.

הסעיף הזה ייקרא "תיקון עקיף לחוק הרבנות הראשית לישראל". תוקף כהונתם של הרבנים הראשיים לישראל ושל נשיאי בית הדין הרבני הגדול - - -

<סיגל קוגוט:>
אם אתה מאריך את תוקף כהונתם זה אוטומטי.

<היו"ר דוד רותם:>
אוקיי. תוקף כהונתם של הרבנים הראשיים לישראל הפוקע בתוך שלושה חודשים - - -

<סיגל קוגוט:>
תנקוב בתאריך.

<שמעון יעקבי:>
על אף האמור - - -
<סיגל קוגוט:>
על אף האמור בסעיף 16 - - -

<היו"ר דוד רותם:>
ידידי היקרים, עשו לי טובה, לא על אף ולא בטיח. אחר-כך תגידו לי מה עמדתכם.
<שמעון יעקבי:>
אני הולך על הניסוח שלך שיגשים את מה שאתה רוצה.
<אלעזר שטרן:>
תכתוב: על אף האמור בסעיף 16 לחוק הרבנות הראשית.
<היו"ר דוד רותם:>
לא צריך לכתוב על אף האמור ולא בטיח.

<סיגל קוגוט:>
אבל תיתן תאריך. נברר אחר-כך את התאריך.

<היו"ר דוד רותם:>
- - - יוארך עד ליום – כמה זה?

<סיגל קוגוט:>
מתי צריכה לפקוע הכהונה?

<היו"ר דוד רותם:>
א' בתמוז.

<שמעון יעקבי:>
א' בתמוז.

<היו"ר דוד רותם:>
יוארך עד ליום א' בתמוז תשע"ג.

<אברהם מיכאלי:>
גלעד סממה.

<היו"ר דוד רותם:>
בוא, לנציג משרד המשפטים יש בעיות, הוא רוצה להתייעץ עם היועץ המשפטי לממשלה ושלא נאריך את זה. הוא אמר שהסמכות היא של השר, אמרתי לו שישכנע אותך. תדבר אתו בבקשה.

<שמעון יעקבי:>
זה לא א' בניסן, זה כ"ט או ל' בסיוון.

<היו"ר דוד רותם:>
הוא אמר לי א' בניסן.

<סיגל קוגוט:>
אנחנו נברר את התאריך המדויק.

<שמעון יעקבי:>
הכהונה מתחילה ב-א' ניסן.

<היו"ר דוד רותם:>
מתי היו צריכות להיות הבחירות?

<שמעון יעקבי:>
שלושה חודשים לפני א' בניסן.

<אורי מקלב:>
א' בטבת.

<שמעון יעקבי:>
עד סוף סיוון, זה כ"ט או ל', אני לא יודע.

<אברהם מיכאלי:>
עדיף א' בתמוז.

<היו"ר דוד רותם:>
יוארך בשלושה חודשים. אני מאריך עד א' בתמוז.

<שמעון יעקבי:>
זה כ"ט או ל'. 

<היו"ר דוד רותם:>
זה כ"ט ועד בכלל, נקודה.

<עדי בלוטנר:>
זה אומר שהבחירות צריכות להתקיים עד אז?

<היו"ר דוד רותם:>
לא, אני מאריך את הכהונה שלהם.

<סיגל קוגוט:>
לפי החוק, אנחנו לא משנים את הסעיפים האחרים בחוק. יש מועדים בחוק.

<בת-שבע שרמן-שני:>
כ"ט בסיוון יוצא יום שישי, ל' בסיוון יוצא שבת. זה פג בשבת.
<שמעון יעקבי:>
זה פג ביום שישי. זה מתחיל בשבת.

<היו"ר דוד רותם:>
יום שישי זה לא טוב לי.

<סיגל קוגוט:>
הבחירות צריך לעשות עד חודש לפני.

<שמעון יעקבי:>
אז ל' בסיוון.

<היו"ר דוד רותם:>
זה  8 ביוני. 

<שמעון יעקבי:>
ל' בסיוון.
<היו"ר דוד רותם:>
כן. אדוני רוצה לטעון נושא חדש?

<גלעד סממה:>
אני עדיין בהתייעצויות. אני רוצה להבין. 

<היו"ר דוד רותם:>
אתה רוצה להצביע?

<אורי מקלב:>
גם אם אני לא מצביע, יש לך רוב.

<היו"ר דוד רותם:>
זה נכון.

<אורי מקלב:>
אני לא מצביע נגד.

<היו"ר דוד רותם:>
אולי היא שכנעה אותך.

<אורי מקלב:>
אני לא מצביע לא בגללה, גם אם היא היתה מסכימה, לא הייתי - - -

<סיגל קוגוט:>
אולי יש גם טעם במה שאמרתי?

<גלעד סממה:>
דודו, אפשר לדבר אתך רגע?

<היו"ר דוד רותם:>
אתה יכול להיכנס, בבקשה. הפרוטוקול לא עובד. אין שידור ואין פרוטוקול.

<גלעד סממה:>
דודו, אני מבקש לא לכלול את זה כרגע.

<היו"ר דוד רותם:>
רבותי, אין שום בעיה. אני לא מכליל את זה. שר המשפטים שוכנע מהיועצת המשפטית של הוועדה, שלא ראוי להכניס את זה.

<תומר כרמי:>
הוא שוכנע גם מהמחלקה שלו.

<היו"ר דוד רותם:>
מהמחלקה שלו הוא לא שוכנע בשום דבר.

<תומר כרמי:>
שוחחתי עם גלעד סממה.

<היו"ר דוד רותם:>
מי ששכנע אותו זה חבר הכנסת מיכאלי והיועצת המשפטית שלנו. אני מצביע על הצעת החוק בלי התיקון הזה.
<אורי מקלב:>
אולי אפשר להכניס את הנושא של המשנה.

<סיגל קוגוט:>
הולכים הרי להביא לנו הצעה. בוועדת הכנסת הם כבר אמרו ויש הצעת חוק.

<אברהם מיכאלי:>
על משנה אני לא מסכים. נשיא בית הדין לא מסכים למשנה. עזוב.
<היו"ר דוד רותם:>
רבותי, מי בעד הצעת חוק הדיינים (תיקון מס' 24), התשס"ח-2008? מי בעד?
הצבעה

בעד – פה אחד
הצעת חוק הדיינים (תיקון מס' 24), התשס"ח-2008 אושרה ותעלה למליאה.
<היו"ר דוד רותם:>
אושר פה אחד. תודה רבה לכם. מישהו רוצה רביזיה?

<אברהם מיכאלי:>
תעשה רביזיה במקום.

<סיגל קוגוט:>
לא צריך פה רביזיה.

<אברהם מיכאלי:>
דב חנין יבוא לעשות רביזיה.

<סיגל קוגוט:>
סוף-סוף עבר חוק דיינים בהסכמה בלי רביזיה.

<אברהם מיכאלי:>
ההשפעה שלה היא השפעה - - -

<היו"ר דוד רותם:>
זו לא ההשפעה שלה.

<סיגל קוגוט:>
זו לא השפעה, אני יודעת מה אני אומרת.

<היו"ר דוד רותם:>
בוא נאמר כך: אשרי אדם מקלקל תמיד.

<סיגל קוגוט:>
לא קלקלתי שום דבר. תביאו איזה הצעות חוק שאתם רוצים, בפגרה אנחנו ממשיכים לעבוד.

<היו"ר דוד רותם:>
לא רוצים להביא הצעות חוק.

<הישיבה ננעלה בשעה 11:21.>
